ลุ้น 20 ต.ค.นี้ “ศาล” นัด THAI ฟังผลปรับแผนฟื้นฟูกิจการ
จับตา 20 ต.ค.นี้ “ศาลล้มละลายกลาง” นัด “การบินไทย” ฟังผลปรับแผนฟื้นฟูกิจการ  
จับตา 20 ต.ค.นี้ “ศาลล้มละลายกลาง” นัด “การบินไทย” ฟังผลปรับแผนฟื้นฟูกิจการ  
22 ก.ย. 2565

บริษัท การบินไทย จำกัด (มหาชน) หรือ THAI เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ตามที่ศาลล้มละลายกลางได้มีคำสั่งให้ THAI ฟื้นฟูกิจการและแต่งตั้งผู้ทำแผนเมื่อวันที่ 14 กันยายน 2563 และเมื่อวันที่ 15 มิถุนายน 2564 ศาลได้มีคำสั่งเห็นชอบด้วยแผนฟื้นฟูกิจการและแผนที่มีการแก้ไขตามมติของที่ประชุมเจ้าหนี้แผนฟื้นฟูกิจการได้กำหนดให้ นายปิยสวัสดิ์ อัมระนันทน์, นายพรชัย ฐีระเวช, นายไกรสร บารมีอวยชัย, นายศิริ จิระพงษ์พันธ์ และ นายชาญศิลป์ ตรีนุชกร เป็นผู้บริหารแผน
โดยต่อมาเมื่อวันที่ 1 กรกฎาคม 2565 ผู้บริหารแผนได้ยื่นคำร้องขอแก้ไขแผนฟื้นฟูกิจการต่อเจ้าพนักงานพิทักษ์ทรัพย์ กองฟื้นฟูกิจการของลูกหนี้ กรมบังคับคดี และเมื่อวันที่ 1 กันยายน 2565 เจ้าพนักงานพิทักษ์ทรัพย์ได้มีการจัดการประชุมเจ้าหนี้ของบริษัทฯ เป็นที่เรียบร้อยแล้ว ทั้งนี้ที่ประชุมเจ้าหนี้ได้มีมติตามมาตรา 90/46 แห่งพระราชบัญญัติส้มละลาย พุทธศักราช 2483 (และที่แก้ไขเพิ่มเติม) โดยมีเจ้าหนี้ที่มีจำนวนหนี้รวมกันในสัดส่วนร้อยละ 78.59 ของจำนวนหนี้ของเจ้าหนี้ทั้งหมดที่เข้าร่วมประชุมและออกเสียงลงคะแนน ยอมรับข้อเสนอขอแก้ไขแผนฟื้นฟูกิจการตามที่ผู้บริหารแผนได้ยื่นต่อเจ้าพนักงานพิทักษ์ทรัพย์ ซึ่งศาลได้นัดพิจารณาข้อเสนอขอแก้ไขแผนฟื้นฟูกิจการในวันที่ 14 กันยายน 2565 และเนื่องจากมีเจ้าหนี้ยื่นคำร้องคัดค้าน ศาลจึงนัดไต่สวนในวันที่ 21 และ 22 กันยายน 2565 นั้น
ทั้งนี้บริษัทฯ ขอแจ้งว่า ในวันนี้ (วันที่ 22 กันยายน 2565) ศาลล้มละลายกลางได้กำหนดวันนัดฟังคำสั่งศาลเกี่ยวกับข้อเสนอขอแก้ไขแผนฟื้นฟูกิจการในวันที่ 20 ตุลาคม 2565 อย่างไรก็ดีบริษัทฯ จะแจ้งให้ทราบถึงความคืบหน้าในการฟื้นฟูกิจการ รวมถึงความคืบหน้าอื่นๆ เพิ่มเติมต่อไป